6η Μεραρχία Πεζικού Cuneo

Η 6η Μεραρχία Πεζικού "Cuneo" () ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Συγκροτήθηκε στις 24 Μαΐου 1939 στο Μιλάνο μέσω της διαίρεσης της 58ης Μεραρχίας Πεζικού Legnano και έλαβε το όνομά της από την πόλη Κούνεο. Υπαγόταν στο III Σώμα της 1ης Στρατιάς και συμμετείχε στην Ιταλική εισβολή στη Γαλλία ενώ στη συνέχεια εντάχθηκε στο XXVI Σώμα και έλαβε μέρος στον Ελληνοϊταλικό Πόλεμο.

 Ιστορικό 

 Απαρχές και συγκρότηση 
Οι απαρχές της μεραρχίας εντοπίζονται στην Ταξιαρχία Cuneo που συγκροτήθηκε το 1815. Στις 4 Μαΐου 1839 τα δύο συντάγματα της ταξιαρχίας αριθμήθηκαν ως 7ο και 8ο Σύνταγμα Πεζικού.

 Α΄ Παγκόσμιος Πόλεμος και Μεσοπόλεμος 
Η ταξιαρχία πολέμησε στο Ιταλικό μέτωπο κατά τη διάρκεια του Α΄ Παγκοσμίου Πολέμου. Την 1η Νοεμβρίου 1926 ονομάστηκε VI Ταξιαρχία Πεζικού και εντάχθηκε σε αυτήν το 67ο Σύνταγμα Πεζικού Palermo το οποίο προερχόταν από την ομώνυμη ταξιαρχία Palermo που διαλύθηκε. Η ταξιαρχία αποτέλεσε τη δύναμη πεζικού της 6ης Εδαφικής Μεραρχίας με έδρα το Μιλάνο στην οποία περιλαμβάνονταν επίσης το 27ο Σύνταγμα Πυροβολικού. Το 1934 η μεραρχία μετονομάστηκε σε 6η Μεραρχία Πεζικού Legnano («Λενιάνο»), προς τιμήν της ομώνυμης μάχης αλλά στις 24 Μαΐου 1939 παραχώρησε το όνομά της καθώς και το 67ο Σύνταγμα Πεζικού Palermo στη νεοσύστατη 58η Μεραρχία Πεζικού και η ίδια μετονομάστηκε σε Cuneo. Η VI Ταξιαρχία Πεζικού διαλύθηκε και τα δύο εναπομείναντα συντάγματα πεζικού της καθώς και το 27ο Σύνταγμα Πυροβολικού τέθηκαν υπό την άμεση διοίκησή της.

 Β΄ Παγκόσμιος Πόλεμος 

 Εισβολή στη Γαλλία 
Στις 10 Ιουνίου 1940, ημερομηνία εισόδου της Ιταλίας στον παγκόσμιο πόλεμο, η  Cuneo βρισκόταν στην περιοχή του Λιμόνε Πιεμόντε (Limone Piemonte) και ενεπλάκη στην εισβολή στη Γαλλία. Την 21η Ιουνίου είχε φθάσει στο Tende, χωρίς να εμπλακεί σε μάχη μέχρι την υπογραφή της Γαλλοϊταλικής Ανακωχής την 24η Ιουνίου.

 Ελληνοϊταλικός Πόλεμος 
Στο πλαίσιο του Ελληνοϊταλικού Πολέμου η Cuneo στάλθηκε ως ενίσχυση στην Αλβανία όπου και έφθασε στις αρχές Ιανουαρίου 1941. Ανέλαβε την αποστολή ανακατάληψης της Χειμάρρας από τις ελληνικές δυνάμεις, αλλά δεν έφθασε στις θέσεις επίθεσης εγκαίρως.John Carr, The Defence and Fall of Greece 1940-1941, p. 120. Έλαβε μέρος στην αμυντική μάχη στο στενό Λογαρά, που είχε ξεκινήσει στις 28 Δεκεμβρίου 1940 και διήρκεσε έως την 31η Ιανουαρίου 1941. Η μάχη διεξήχθη υπό εξαιρετικά δυσμενείς συνθήκες, εν μέσω του χειμώνα και σε ορεινή περιοχή,John Carr, The Defence and Fall of Greece 1940-1941, p. 95. με συνέπεια πολλοί στρατιώτες να πάθουν κρυοπαγήματα. Τον Φεβρουάριο του 1941 οι μονάδες της Cuneo ήταν διασκορπισμένες κατά μήκος του μετώπου, ενισχύοντας άλλες μονάδες από το χωριό Βουνό έως το Μπεράτι.

Στις 29 Μαρτίου 1941 η Cuneo αποσύρθηκε από τη γραμμή του μετώπου και στάλθηκε στη δυτική όχθη του ποταμού Δρίνου προκειμένου να αντιμετωπιστεί ενδεχόμενη απειλή από αυτή την κατεύθυνση έπειτα από το γιουγκοσλαβικό πραξικόπημα το οποίο ανέτρεψε την ακροδεξιά κυβέρνηση της Γιουγκοσλαβίας και έφερε την χώρα σε τροχιά σύγκρουσης με τον Άξονα. Η Cuneo κάλυψε το κενό μεταξύ της 41ης Μεραρχίας Πεζικού Firenze και του IX Σώματος Στρατού.John Carr, The Defence and Fall of Greece 1940-1941, σ. 198.  

Έπειτα από τη γερμανική εισβολή στην Ελλάδα στις 6 Απριλίου 1941 η Cuneo επέστρεψε στις αρχικές της θέσεις και από τις 14 Απριλίου επιτέθηκε προς τη κατεύθυνση της Χειμάρρας. Στις 16 Απριλίου το ελληνικό μέτωπο κατέρρευσε και μέχρι τη 17η Απριλίου η Cuneo είχε προελάσει μέσω Χειμάρρας προς το Πόρτο Παλέρμο. Στη συνέχεια κατέλαβε τους Αγίους Σαράντα με συνδυασμένη χερσαία και αμφίβια επίθεση και τέλος κατέλαβε την νοτιότερη αλβανική πόλη, την Κονίσπολη, στις 23 Απριλίου 1941.

 Κατοχή της Ελλάδος 
Η Cuneo παρέμεινε στην Ελλάδα ως τμήμα των δυνάμεων κατοχής του Άξονα. Αρχικά εγκαταστάθηκε στην Ηγουμενίτσα και την Παραμυθιά, αργότερα στο Μεσολόγγι και τέλος στο Αιγαίο όπου ανέλαβε τη περιφρούρηση της Νάξου, της Ικαρίας, της Σάμου (όπου βρισκόταν το στρατηγείο της μεραρχίας), καθώς και της Άνδρου, της Σαντορίνης και της Σύρου.

Έπειτα από την ανακοίνωση της Ανακωχής του Καζίμπιλε στις 8 Σεπτεμβρίου 1943, η μεραρχία πολέμησε εναντίον των γερμανικών δυνάμεων με βρετανική υποστήριξη από τις 9 Σεπτεμβρίου έως τις 21–23 Νοεμβρίου, όταν τα υπολείμματά της απομακρύνθηκαν προς το Κουσάντασι στην Τουρκία. Οι Σύμμαχοι μετέφεραν στη συνέχεια τους Ιταλούς στη Μέση Ανατολή όπου τους αξιοποίησαν σε βοηθητικούς ρόλους.

 Παραπομπές 

 Πηγές 


006